b'\n_START_ARTICLE_\nEtrich Taube\n_START_SECTION_\nKehitt\xc3\xa4minen ja valmistus\n_START_PARAGRAPH_\nIt\xc3\xa4valtalainen insin\xc3\xb6\xc3\xb6ri Igo Etrich suunnitteli ensimm\xc3\xa4isen vet\xc3\xa4v\xc3\xa4ll\xc3\xa4 potkurilla toimivan yksitasonsa vuonna 1909 ja ensimm\xc3\xa4isen Tauben prototyypin vuonna 1910. Seuraavana vuonna Etrich myi Edmund Rumplerin omistamalle Rumpler Luftfahrzeugbaulle koneen lisenssivalmistusoikeuden, ja niinp\xc3\xa4 Rumpler valmistikin useimmat ennen sodan puhkeamista rakennetut Taubet. _NEWLINE_Vuodesta 1911 alkaen tuotetut lentokoneet vaihtelivat sek\xc3\xa4 mitoiltaan ett\xc3\xa4 muilta ominaisuuksiltaan, mutta vuonna 1912 ilmaantunutta kaksipaikkaista sotilaskonemuunnosta voitaneen pit\xc3\xa4\xc3\xa4 tyypillisen\xc3\xa4 Rumplerin tuottamana Taubena jo senkin vuoksi, ett\xc3\xa4 sit\xc3\xa4 k\xc3\xa4ytettiin eniten. _NEWLINE_Sodan alkaessa 4. elokuuta 1914 Italian, Saksan ja It\xc3\xa4valta-Unkarin ilmavoimilla oli k\xc3\xa4yt\xc3\xb6ss\xc3\xa4\xc3\xa4n Taubeja t\xc3\xa4hystys- ja koulukoneina. Moni my\xc3\xb6hemmin kuuluisaksi tullut saksalainen h\xc3\xa4vitt\xc3\xa4j\xc3\xa4lent\xc3\xa4j\xc3\xa4 opetteli lent\xc3\xa4misen alkeet juuri t\xc3\xa4ll\xc3\xa4 konetyypill\xc3\xa4. Siviilikoneina olleet Taubet pakko-otettiin armeijalle ja laaja tuotanto-ohjelma pantiin alulle. _NEWLINE_N\xc3\xa4ihin aikoihin Rumplerin kanssa lisenssimaksuista syntyneen riidan seurauksena Etrich luopui oikeuksistaan koneen patenttiin ja salli siten mallin vapaan valmistuksen. T\xc3\xa4m\xc3\xa4 johti erilaisten Taube-koneiden laajaan tuotantoon Saksassa Albatrosin, D.F.W.:n, Gothan, Halberstadtin, Jeannin, Kondorin, Kriegerin, L.V.G.:n, Lubeck-Travemunden ja Rumplerin tehtailla. Kaikkiaan koneita valmistettiin noin viisisataa kappaletta. _NEWLINE_D.F.W.:n ja Jeannin rakentamissa lentokoneissa runko oli ter\xc3\xa4svahvisteinen, josta syyst\xc3\xa4 niit\xc3\xa4 kutsuttiin nimell\xc3\xa4 StahlTaube, Ter\xc3\xa4skyyhky. Saksalaisvalmisteisten koneiden moottorien tehot vaihtelivat 70 hv:sta 120 hv:aan. Yleisimmin esiintyi voimalaitteena 100 tai 120 hv:n Mercedes- tai Argus-rivimoottori. _NEWLINE_It\xc3\xa4v\xc3\xa4lta-Unkarilla oli k\xc3\xa4yt\xc3\xb6ss\xc3\xa4\xc3\xa4n kaksi versiota: 85 hv:n Austro-Daimler -moottorilla varustettu A.I, jossa j\xc3\xa4\xc3\xa4hdytin sijaitsi moottorin p\xc3\xa4\xc3\xa4ll\xc3\xa4, ja 120 hv:n Austro-Daimler -moottorilla varustettu A.II, jonka j\xc3\xa4\xc3\xa4hdytin oli moottorin edess\xc3\xa4.\n_START_SECTION_\nKonetyypin k\xc3\xa4ytt\xc3\xb6 sodassa\n_START_PARAGRAPH_\nElokuussa 1914 Taube hankki nopeasti kunniaa ja mainetta, kun saksalaiset saivat sen avulla varoituksen ven\xc3\xa4l\xc3\xa4isten liikkeist\xc3\xa4 Tannenbergin taistelussa. Saman kuun lopulla luutnantti von Hiddesen pudotti Taubestaan er\xc3\xa4n pieni\xc3\xa4 pommeja Pariisiin. Kuuluisuutta lis\xc3\xa4siv\xc3\xa4t my\xc3\xb6s Saksan Tsingtaun (Kiina) ja Tanganjikan (Afrikka) varuskuntien Taubet. Kiinan yll\xc3\xa4 Taube otti yhteen japanilaisten koneiden kanssa. Tsingtaun antauduttua lent\xc3\xa4j\xc3\xa4 Hans Pluschow pakeni USA:n kautta Saksaan ja h\xc3\xa4nen kirjaansa Kiinan taisteluista ja pakomatkasta levitettiin laajalti my\xc3\xb6s Saksan ulkopuolelle, muun muassa Suomeen.\n_START_SECTION_\nOminaisuudet\n_START_PARAGRAPH_\nLentokoneena Taube oli vakaa ja sen ohjausominaisuudet olivat hyv\xc3\xa4t. Vaikka lentokone oli sodan syttyess\xc3\xa4 jo nelj\xc3\xa4 vuotta vanha, sen saavutusarvot eiv\xc3\xa4t olleet lainkaan huonot vuosien 1914-1915 muihin konetyyppeihin verrattuna._NEWLINE_Tauben ongelmana oli huono ketteryys. Koska koneesta puuttui my\xc3\xb6s aseistus - tosin miehist\xc3\xb6ll\xc3\xa4 oli mukanaan revolveri tai ratsuv\xc3\xa4en kiv\xc3\xa4\xc3\xa4ri - niin sill\xc3\xa4 oli vain v\xc3\xa4h\xc3\xa4n k\xc3\xa4ytt\xc3\xb6\xc3\xa4 rintamalla en\xc3\xa4\xc3\xa4 kev\xc3\xa4\xc3\xa4ll\xc3\xa4 1915. Taube pysyi t\xc3\xa4m\xc3\xa4n j\xc3\xa4lkeen vuoden, parin ajan eritt\xc3\xa4in k\xc3\xa4ytt\xc3\xb6kelpoisena harjoituskoneena.'